यू-१९ मा फेरि वाइवाइ
नेपालको यू–१९ पुरुष क्रिकेट टोलीमा चौधरी ग्रुप (सीजी) को वाइवाइ पुनः प्रायोजकको रूपमा आएको छ । नेपाल क्रिकेट संघ (क्यान) ले वाइवाइसँग कीर्तिमानी प्रायोजक रकममा सम्झौता गरेको हो । वाइवाइले सम्झौताअनुरुप क्यानलाई वार्षिक ७० लाख रुपैयाँ प्रदान गर्नेछ ।
काठमाडौँ — नेपालको यू–१९ पुरुष क्रिकेट टोलीमा चौधरी ग्रुप (सीजी) को वाइवाइ पुनः प्रायोजकको रूपमा आएको छ । नेपाल क्रिकेट संघ (क्यान) ले वाइवाइसँग कीर्तिमानी प्रायोजक रकममा सम्झौता गरेको हो । वाइवाइले सम्झौताअनुरुप क्यानलाई वार्षिक ७० लाख रुपैयाँ प्रदान गर्नेछ ।प्रत्येक दुई वर्षमा सम्झौता १० प्रतिशतले वृद्धि हुँदै जानेछ । त्यसअनुरुप क्यानले वाइवाइ प्रायोजक भएवापत ५ वर्षमा ३ करोड ७७ लाखभन्दा बढी रकम पाउने छ । क्यानले गर्ने यू–१९ राष्ट्रिय प्रतियोगिताको जिल्ला, क्षेत्रदेखि नै वाइवाइ जोडिने छ । सम्झौताअनुरुप नेपाली यू–१९ टोलीले अन्तर्राष्ट्रिय प्रतियोगितामा खेल्दा जर्सीमा वाइवाइको लोगो हुनेछ ।क्यानका अध्यक्ष चतुरबहादुर चन्द र सीजी ग्रुपका प्रबन्ध निर्देशक निर्वाणा चौधरीले सोमबार सम्झौतापत्रमा हस्ताक्षर गरे । वाइवाइले सन् २००५ यता नेपालको यू–१९ क्रिकेटलाई प्रायोजन गर्दै आएको छ । ‘चौधरी ग्रुपले नेपाली क्रिकेटसँग जुन सहकार्य गर्दै आएको छ, त्यो इतिहास भइसकेको छ । नयाँ सम्झौताले त्यो इतिहासलाई निरन्तरता दिनेछ,’ सम्झौतापछि अध्यक्ष चन्दले भने । उमेर समूहमा नेपाली खेलकुदमै रकमका हिसाबले यो सबैभन्दा ठूलो सम्झौता हो । ‘सोह्र वर्षअगाडि वाइवाइ नेपाली यू–१९ टोलीमा आउँदा क्रिकेट आजको स्थितिमा थिएन, अहिले नेपाल क्रिकेट जुन स्थितिमा छ त्यो हेर्दा हाम्रो लगानीबाट हामी निकै सन्तुष्ट छौं, त्यसैले हामी चाहन्छौं यो सहकार्य सधैंका लागि होस्,’ प्रबन्ध निर्देशक चौधरीले भने, ‘नेपालको जनसंख्या ५० प्रतिशत २१ वर्षमुनिका छन् । खेलकुद देशको एउटा विकास साझेदार हो र क्रिकेटले त्यसको नेतृत्व गर्दै युवालाई प्रतिनिधित्व गर्छ ।’१६ वर्षअघि यू–१९ राष्ट्रिय पुरुष टोलीमा प्रवेश गरेको केही वर्षपछि वाइवाइले महिला यू–१९ र राष्ट्रिय टोलीलाई पनि प्रायोजन गरेको थियो । ‘महिला क्रिकेट चौधरी ग्रुपको प्रमुख प्राथमिकतामा रहेको र राम्रो प्रस्ताव आएमा त्यसलाई सहर्ष स्वीकार्न हामी तयार छौं,’ चौधरीले भने । २०१६ मा अन्तर्राष्ट्रिय क्रिकेट परिषद् (आईसीसी) ले नेपाललाई निलम्बन गरेको थियो । त्यसको अर्को वर्ष चौधरी ग्रुपको क्यानसँग सम्झौता रोकिँदा पछिल्लो चार वर्ष वाइवाइ नेपाली यू–१९ टोलीबाहिर रहेको थियो ।